傷春
作者：華岳
朝代：宋

paragraphs: 衣袂怯春寒，春在江南岸。
我意正傷春，復被春縈絆。
一雨臙脂濕，萬壑冰澌泮。
撩我惜春心，與春傷爛漫。
柳垂不染絲，織成愁一片。
杏吐無煙火，燒碎腸千斷。
憶昔腰如柳，柳腰輕易按。
憶昔面如花，花面嬌難喚。
人不似春芳，隨處得看翫。
因春憶美人，不見徒扼腕。
何時醉卧花柳中，一笑千金不容換。